Fl-Ewropa nsibu l-iktar sistema avvanzata ta' protezzjoni soċjali fid-dinja. Il-mudell soċjali Ewropew huwa storja ta' suċċess. Imma dan is-suċċess mhux ħaġa ovvja. Quddiemna għandna ħafna opportunitajiet u sfidi. L-izviluppi tal-globalizzazzjoni, id-diġitalizzazzjoni u s-soċjetà li qed tixjieħ irridu nagħtuhom sura u nużawhom sewwa. Il-Kummissjoni ilha mill-bidu nett tagħti prijorità lill-ħolqien ta' Ewropa aktar soċjali li tħares lill-ħaddiema u tagħtihom iktar setgħat, mhux biss illum, iżda wkoll fid-dinja tax-xogħol tal-ġejjieni. Din hija kwistjoni marbuta mal-ġustizzja soċjali, iżda hija wkoll ħaġa neċessarja mil-lat ekonomiku, minħabba li t-tkabbir ekonomiku jimxi id f'id mal-progress soċjali. Waqt dan il-mandat, ressaqna diversi proposti biex nissalvagwardjaw id-drittijiet u l-ħarsien tal-ħaddiema u ntejbuhom. Bi proposti li kienu jvarjaw minn proposti biex jiġi miġġieled id-dumping soċjali, bħar-reviżjoni tad-Direttiva dwar l-Istazzjonar tal-Ħaddiema, għal proposti biex jitħarsu aktar is-saħħa u s-sikurezza tal-ħaddiema, għal oħrajn biex iż-żgħażagħ isibu posthom fis-suq tax-xogħol, aħna konna qed naħdmu qatigħ biex insaħħu d-dimensjoni soċjali tal-Ewropa. Fis-26 ta' April, bdejna stadju ieħor: dakinhar il-Kummissjoni Ewropea ppreżentat il-Pilastru Ewropew tad-drittijiet soċjali tagħha. Dan jinkludi għoxrin prinċipju u dritt ewlieni taċ-ċittadini u tal-ħaddiema, li se jappoġġaw swieq tax-xogħol u sistemi ta' protezzjoni soċjali ġusti u li jaħdmu tajjeb. Il-Pilastru se jservi bħala qafas ta' referenza li jiggwidana fil-politika tagħna fil-ġejjieni sabiex inkunu ċerti li nissalvagwardjaw id-drittijiet u l-ħarsien tal-ħaddiema u li ntejbuhom fejn ikun hemm bżonn. Qed nimmiraw li sa tmiem din is-sena, il-Pilastru jkun kiseb appoġġ politiku wiesa' u approvazzjoni f'livell għoli. Diġà hemm erba' inizjattivi konkreti marbutin ma' dan il-Pilastru biex jaġġornaw ir-regoli attwali tal-UE u jikkumplimentawhom f'oqsma ewlenin bħall-bilanċ bejn ix-xogħol u l-ħajja privata, l-informazzjoni għall-ħaddiema, l-aċċess għall-protezzjoni soċjali u l-ħin tax-xogħol; u mhux beħsiebna nieqfu hawn. Li nsarrfu l-prinċipji u d-drittijiet mogħtija fil-Pilastru f'realtà huwa xogħol li għadu għaddej u se nippreżentaw iktar inizjattivi b'rabta ma' dan fejn ikun hemm bżonn. Jum il-Ħaddiem, li jiġi ċċelebrat mad-dinja kollha, ifakkarna fid-diffikultajiet li l-ħaddiema ħabbtu wiċċhom magħhom fiż-żewġ sekli li għaddew biex ksibna l-istandards soċjali għoljin li qed ingawdu llum. Ejjew ningħaqdu flimkien biex insarrfu f'realtà għal kull ħaddiem fl-Ewropa l-Pilastru Ewropew tad-drittijiet soċjali u l-idea ta' Ewropa soċjali. Għal aktar tagħrif Segwi lil Marianne Thyssen fuq Facebook u Twitter, #SocialRights